የብራዚል ምክትል ፕሬዚዳንት ብራዚልን የመምራት ኃላፊነትን ተረከቡ
የቀድሞ  የብራዚል ምክትል ፕሬዚዳንት አገሪቱን በፕሬዚዳንትነት የመምራት ኃላፊነት መረከባቸው  ተገለጸ ።              36ኛዋ የብራዚል ፕሬዚዳንት ዲልማ ሩዜፍ የመንግስትን በጀት ያለአግባብ ተጠቅመዋል በሚል ባለፈው ነሐሴ ወር 2016 ከሥልጣን መነሳታቸውን ተከትሎ ምክትላቸው የነበሩት ሚሼል ቴመር አገሪቱን የመምራት ኃላፊነትን ተረከቡ፡፡የቴመር ጉዞ ካሁኑ  ለአንድ ዓመት የፕሬዚዳንትነት በዓለ ሲመት ሳይደርስ ነው ሳንካ የገጠመው፡፡ ከሥልጣናቸው ሊነቀንቃቸው የሚችል የሙስና ክስ በተደጋጋሚ እየቀረበባቸው ይገኛል፡፡  ከወር በፊት ፕሬዚዳንቱ ከነዳጅ ሽያጭ ጋር በተያያዘ ጉቦ ተቀብለዋል በሚል ክስ ቀርቦባቸው ድርጊቱን እንዳልፈፀሙ በመጠቆም የቀረበባቸውን ክስ ተከትሎ የሚደረገው ምርምራ እንዲዘገይ የሀገሪቱን ጠቅላይ ፍርድ ቤት ጠይቀዋል፡፡ፕሬዚዳንት ቴመር በሙስናና ፍትህን በማዛባት ወንጀል ቢጠረጠሩም እሳቸው ግን በጉዳዩ ላይ በፍጹም እጃቸው እንደሌለበት ተናግረዋል፡፡በአገሪቱ ውስጥ የሚንቀሳቀሱ ተቃዋሚ ፓርቲዎችም ፕሬዚዳንቱ ሥልጣናቸውን እንዲለቁ ያቀረቡትን ጥሪ በመደገፍ በርካታ ብራዚላውያን ለተቃውሞ አደባባይ ወጥተዋል፡፡አሁን ደግሞ ፕሬዚዳንት ቴመር በአገሪቱ ውስጥ ከሚገኝ ትልቅ የሥጋ ማቀነባበሪያ ፋብሪካ ኃላፊ ከፍተኛ ገንዘብ በጉቦ መልክ ተቀብለዋል በሚል ክስ ቀርቦባቸዋል፡፡ ይህ ክስ ቀደም ሲልም በፕሬዚዳንቱ ላይ ቀርቦ የነበረ ቢሆንም ብዙም ገፍቶ ሳይሄድ ቀርቷል፡፡ፕሬዚዳንቱ ከሥጋ ማቀነባበሪያ ድርጅት ኃላፊ ጆስሌይ ባቲስታ ጋር በስልክ ያደረጉት ንግግር ቅጂ ይፋ መሆኑን ተከትሎ ክሱ በተጠናከረ መልኩ ሊመሰረት መቻሉን ነው ቢቢሲ ያስታወቀው፡፡ የፕሬዚዳንትነት መንበረ ሥልጣንን ከተቆናጠጡ ጊዜ ጀምሮ ክስ ያልተለያቸው ቴመር የአሁኑ ዓይነት ጠንከር ያለ ክስ ሲመሰረትባቸው የመጀመሪያው ነው ተብሏል፡፡ሚሼል የተባለውን አለመፈፀማቸውን በመቃወም ምንም ዓይነት ስህተት እንዳልሰሩ ቢገልፁም፡፡የአገሪቱ ጠቅላይ ፍርድ ቤት የቀረበለትን ክስ በመመልከት ለህዝብ ተወካዮች ምክር ቤት እንዲላክ ውሳኔ ያስተላልፋል ተብሎ ይጠበቃል፡፡ክሱ ወደ ህዝብ ተወካዮች ምክር ቤት ከተመራ ፕሬዚዳንት ቴመር ሥልጣናቸውን ለማዳን ሁለት ሶስተኛውን የምክር ቤት ድምፅ ማግኘት ይጠበቅባቸዋል፡፡ ይህን ማድረግ ካልቻሉ የቀድሞ ፕሬዚዳንታቸውን እግር መከተላቸው አይቀሬ መሆኑ ተነግሯል፡፡ተቃዋሚ ፓርቲዎች በበኩላቸው ፕሬዚዳንቱ ሥልጣናቸውን በመልቀቅ አዲስ ምርጫ እንዲካሄድ ጥያቄ እያቀረቡ ነው፡፡ የፕሬዚዳንቱ ሥልጣን ይልቀቁ ድምፆችም በብራዚል አደባባዮች እየተሰሙ ነው፡፡ከሙስና ጋር በተያያዘ አሁን ለሶስተኛ ጊዜ ክስ የቀረበባቸው ፕሬዚዳንት ቴመር በቀጣዮቹ ሳምንታም ሌሎች ክሶች ሊቀርቡባቸው እንደሚችሉ እየተነገረ መሆኑን ቢቢሲ ጨምሮ ዘግቧል፡፡